**TLAČOVÁ SPRÁVA**

**PREDSTAVITELIA LEKÁRSKEHO ODBOROVÉHO ZDRUŽENIA SA 23.11.2023 STRETLI S MINISTERKOU ZDRAVOTNÍCTVA Z. DOLINKOVOU**

**Predstavitelia LOZ na prvom stretnutí ocenili záujem ministerstva zdravotníctva o dialóg pri riešení problémov slovenského zdravotníctva. LOZ oceňuje, že pani ministerka už krátko po nastúpení do funkcie rieši jeden z bodov Memoranda (bod 4.1.** [**https://www.loz.sk/wp-content/uploads/2022/11/memorandum2022\_vlada\_lozV22.pdf**](https://www.loz.sk/wp-content/uploads/2022/11/memorandum2022_vlada_lozV22.pdf) **) - navýšiť podiel slovenských študentov medicíny na lekárskych fakultách. Upozorňujeme ale, že na riešenie krízy slovenského zdravotníctva je potrebné aby vláda pokračovala v plnení aj zostávajúcich bodov Memoranda, ktoré bolo podpísané medzi vládou SR a LOZ, pri výpovediach lekárov na konci roka 2022. Pani ministerku výbor LOZ ubezpečil, že LOZ trvá na plnení Memoranda bez ohľadu na to, aká vlády je aktuálne pri moci.**

Prvé stretnutie predstaviteľov LOZ s ministerkou zdravotníctva sa nieslo v konštruktívnom duchu. Ako uviedol predseda LOZ Peter Visolajský: *„Na prvom stretnutí so Z. Dolinkovou ako ministerkou zdravotníctva SR sme deklarovali, že sme pripravení byť nápomocní pri zlepšovaní slovenského zdravotníctva. Je pre nás dôležité, aby skončili tendencie zvýhodňovania súkromných poskytovateľov zdravotnej starostlivosti z verejných zdrojov a musí skončiť stav, kedy verejnosť vníma štát v zdravotníctve negatívne.“*

Diskusia sa venovala aj téme napĺňania Memoranda podpísaného medzi vládou SR a LOZ v novembri 2022. Osem požiadaviek, splnením ktorých podmienilo LOZ skončenie výpovedí vyše 2000 lekárov, malo za cieľ stabilizáciu a zlepšenie slovenského zdravotníctva. Zo strany Ministerstva zdravotníctva, samotného vtedajšieho ministra zdravotníctva, premiéra, predstaviteľov parlamentných strán aj nezávislých analytikov boli tieto požiadavky lekárov hodnotené ako opatrenia riešiace krízu nášho zdravotníctva a opatrenia, ktoré pomôžu pacientom. *„Vnímame pozitívne, že vláda urýchlene po svojom menovaní deklarovala snahu koncepčne pristupovať k riešeniu nahromadených problémov slovenského zdravotníctva, ktoré okrem iného dlhodobo trápi nedostatok lekárov, sestier, aj ďalšieho zdravotného personálu. Navýšenie počtu slovenských študentov medicíny na našich lekárskych fakultách je správnym krokom, ale stále nedostatočným. Potrebná je aj reforma následného vzdelávania mladých lekárov, poriadok vo financovaní nemocníc, zákonná povinnosť zdravotných poisťovní zaplatiť aspoň náklady za adekvátne poskytnutú zdravotnú starostlivosť, výstavba národnej nemocnice a zákon o Univerzitných nemocniciach, dodržiavanie bezpečnostných noriem a predpisov v nemocniciach. Tieto problémy riešia práve záväzky vlády v spomínanom Memorande ,“* pokračoval P. Visolajský.

Predstavitelia LOZ sa na rokovaní zároveň kriticky vyjadrili ku kategorizácii Nemocnice Bory, ktorá bola rozhodnutím ministerstva umiestnená do štvrtej kategórie alebo úrovne, aj keď spĺňa podmienky iba pre druhú kategóriu, resp. úroveň (podľa medializovaných informácií MZ SR ) . Ako uviedol predseda LOZ P. Visolajský: *„ Podozrivým zaradením Nemocnice Bory, ktorá patrí finančnej skupine PENTA, do štvrtej kategórie, bola popretá ústredná myšlienka optimalizácie siete nemocníc, ktorou je poriadok v systéme nemocníc a centralizácia medicínskych výkonov na pracoviská, ktoré spĺňajú technické aj personálne zabezpečenie. Takéto porušenie základných princípov tzv. Optimalizácie siete nemocníc, zabíjajú sľúbenú reformu nemocníc v zárodku. Predstavitelia LOZ zároveň upozornili súčasné vedenie MZ SR na netrasparentné a podozrivé uzatváranie zmlúv medzi poisťovňami a súkromnými a štátnymi špecializovanými centrami, kde sú tie štátne významne znevýhodňované. “*   
(<https://domov.sme.sk/c/23243778/kardiocentrum-agelu-vszp-zvyhodnila-pred-vychodoslovenskym-ustavom.html> podobná situácia je aj pri NUSCH )

LOZ plní v slovenskom zdravotnom systéme dlhodobo dôležitú úlohu, keď sa snaží nestranne bojovať za lepšiu starostlivosť o pacientov, za lepšie slovenské zdravotníctvo*. „Vítame slová premiéra R. Fica, že jeho vláda bude udržiavať konštruktívne vzťahy s odbormi. LOZ je pripravená viesť s ministerstvom aj samotnou Vládou intenzívny konštruktívny dialóg o zdravotníctve,“* uviedol na záver P. Visolajský.

MUDr. Peter Visolajský

predseda Lekárskeho odborového združenia